Skagen

Skagen i Vendsyssel er Danmarks nordligste by, og ligger siden sammenslåingen 2007 i Frederikshavn kommune. Byen, med sine 8 209 innbyggere, er kjent for sin fiskerihavn og er et populært mål for turister. Hele sommeren er byens lystbåthavn smekkfull av båtturister fra Danmark, Sverige, Norge og flere andre land. 

Skagen oppstod som fiskehavn omkring 1250, og fikk kongelige kjøpstadsrettigheter i 1413 av kong Erik av Pommern. Byens viktige fiskeri vakte statlig interesse for å bringe handelen og beskatningen under kontroll. Den tilsandede Skt Laurentii kirke er omtalt første gang i 1387. Helt fram til 1600 var byen viktig i Nordjylland, inntil sildefiskeriet sviktet.

I Skagen kan man se Den tilsandede kirke, Skagen kirke og besøke Grenen som skiller Skagerrak fra Kattegat. Vil man se vidt utover, kan man komme opp i Danmarks nest høyeste fyrtårn, Skagen fyr fra 1856. Skagen har et blomstrende uteliv, med en rekke restauranter, barer og vertshus. I en årrekke var det populære musikerparet Sussi & Leo hovedattraksjonen i byens natteliv.

En gruppe skandinaviske malere på 1880- og 1890-tallet – Skagenmalerne – fant lyset så spesielt og spennende at de bosatte seg i området og skapte mesterverker som kan ses på Skagens Museum.

Farven på husene er spesiell – skagengul – og karakteristisk er de hvite kantene på taksteinene. Dette er spesielt fremtredende i den gamle bydelen Gml. Skagen, eller Højen, som også har en av byens flotteste strender.

En person fra Skagen kalles for en skagbo (eller «skawbo»).

Brøndums Hotell, som ligger nord i byen, er et av Danmarks mest tradisjonsrike hoteller. Motivet i Danmarks nasjonalmaleri «Hip hip hurra» er hentet fra hagen til Anchers Hus, som ligger like ved hotellet.

Historie

Etymologi og tidlig historie 

Skagen er omtalt så tidlig som av det første århundre e.Kr. av Plinius den eldre:
«Promenturium Cimbrorum excurrens in maria longe paeninsulam efficit quae Tastris appellatur» (IV, 97)
«Odden Cimbrorum går langt ut i havet og danner en halvøy som kalles Tastris.»

Dette er eneste gangen navnet Tastris er brukt. Stedet ble igjen omtalt i 1284 som Skaffuen, som betyr odde, spiss terrengformasjon.

De første bygningene i området, datert til 1100-tallet, lå i Højen, på vestsiden av halvøyen. Bygningen tilhørte Tronder, en gjeter som også ble Skagens første fisker. Omtrent 1340 var Vesterby, som ligger langs østkysten, og sørvest for dagens havneområde, blitt viktigste landsbyen i området. Lengre mot sørvest ble Den tilsandede Sct. Laurentii Kirke satt opp mot slutten av det 14. århundre. I 1413 fikk Skagen srettigheter av Erik av Pommern, og byen ble etterhvert Vendsyssels største, med en bebyggelse på mellom 1500 og 2000 innbyggere.

I 1549 åpnet en grunnskole i Skagen (skolen ble lagt ned i 1739), og i 1561 ble Skagens første fyrtårn bygd. I 1568 forliste vel 350 fiskebåter og handelsskip langs kysten ved Skagen. på 1590-tallet førte en rekke stormer til at flere titalls av byens innbyggere druknet, og mange av gårdene i området ble tatt av flommene. 14 og 25 gårder ble tatt av flom i henholdsvis 1591 og 1593. Som et resultat av dette, ble bebyggelsene flyttet bebyggelsene Østerby og Vesterby lengre mot øst.

17. til 19. århundre 

Tidlig på 1600-tallet var det nedgangstider for fiskeri fra Skagen, som en følge av en redusert sildebestand. I januar 1644, kort tid etter at Hannibalfeiden startet, inntok den svenske hæren Skagen og plyndret byen. Det Hvide Fyr i Skagen med tilhørende fasiliteter for fyrvokteren ble bygget i 1747. I 1775 førte oppsamling av sand fra vandrende sanddyner til vanskeligheter med å komme seg til Den tilsandede Sct. Laurentii Kirke. Kirken ble stengt, for så å delvis bli revet i 1795. Kirkens gjenværende interiør ble auksjonert bort i 1810. Den tilsandede Sct. Laurentii Kirke ble erstattet av Skagen kirke, ferdig oppført i 1841 og redesignet i lokal stil av Ulrik Plesner i 1910.

På en enkelt dag i 1825 forliste 23 skip langs kysten ved Skagen. I 1833 ble Martinus Rørbye første kunstner til å portrettere Skagens fiskere og landskap, nesten et halt århundre før Skagenmalernes inntog. Skagen kirke ble innviet i 1841, og byens første gjestehus ble åpnet i 1844. Skagen ble i 1853 rammet av en koleraepidemi. I 1858 ble Skagen fyr tatt i bruk. Samme år ble det vedtatt bygningsforskrifter gjeldende for samtlige kjøpmannsbyer, hvor brannmurer skulle føres opp i bygninger med flere leiligheter, og hvor hus innen fem år skulle være belagt med takstein.

Hans Christian Andersen besøkte Skagen i 1859. Under hans opphold på Brøndums Hotel, ble den kommende kunstneren Anna Ancher, datter av hotellinnehaveren, født. i 1871 ankom forfatteren Holger Drachmann, samt kunstmalerne Frits Thaulow og Karl Madsen Skagen, som de første av gruppen kunstnere senere kjent som Skagenmalerne. De ble etterfulgt av Carl Locher i 1872, Michael Ancher og Peder Severin Krøyer i 1882.

Skagen Fiskeriforening ble stiftet i 1879, med det formål å tilrettelegge for lokalt fiske gjennom jernbaneutbygging. I 1890 ble Skagensbanen, en smalsporet jernbane mellom byen og Frederikshavn åpnet, og byen ble koblet til resten av det danske jernbanenettet. Sporbredden ble økt i 1916 for å forenkle godshåndteringen i Fredrikshavn. Mange av byens karakteristiske gule, murpussede bygninger med røde tak, som ble ført opp langs Sankt Laurentii Vej mellom 1890 og 1930 var tegnet av Ulrik Plesner. Han var også arkitekten bak mange andre av byens bygninger, blant disse stasjonsbygningen, Brøndums Hotel og Skagens Museum i såkalt Bedre Byggeskik-stil. Skagen Missionshus ble åpnet i 1896.

Fra 1900 til vår tid 

Havneområdet i Skagen ble bygget ut i årene 1904 til 1907, med en indre og en ytre seksjon, under overvåking av hydraulikkingeniør Palle Bruun. Havnen ble åpnet 20. november 1907, og ble senere utvidet med både fryselager og fiskeforedlingsindustri. De karakteristiske lagerhusene ved havnen er tegnet av Thorvald Bindesbøll.

Tidlig i 1910-årene besøkte hyppig Christian X og Alexandrine av Danmark Skagen med fartøyet Dannebrog. Iblant ankom de med tog og bragte med seg andre medlemmer av det europeiske kongehuset, og de oppholdte seg på henholdsvis Brøndums og Grenen hotell. Kongeparet likte Skagen stadig bedre, og ble bekjente av kunstnerne som holdt til i byen. Christian X kjøpte opp land i området, og fikk bygget sommerresidensen Klitgården som en gave til sin ektefelle. Residensen, som ble tegnet av Ulrik Plesner og med interiør levert av Marie Krøyer, ble innviet 11. april 1914, hvor byens innbyggere feiret åpningen med flagging. Klitgården ble ytterligere bekledd innvendig av motiver fra lokale kunstnere. Klitgården gikk videre i eie til prins Knud og prinsesse Caroline av Danmark. Etter prinsessens bortgang i 1995, ble residensen omgjort til et refugium for kunstnere, forskere og vitenskapsmenn. Komponisten Carl Nielsen besøkte også Skagen hyppig i sine yngre dager, og kjøpte i 1918 en eiendom i Vestre Strandvej i Vesterby, hvor han sammen med sin ektefelle billedhuggeren Anne Marie Carl Nielsen satte opp to bindingsverkshus som henholdsvis bolig og studio. De gav eiendommen navnet «Finis Terrae», som betyr «verdens ende». Eiendommen var i familiens eie fram til 1957, da den ble kjøpt av maskinprodusenten Frode Jensen.

I løpet av 1930-årene førte utviklingen av byen som turistmål til åpningen av nye hoteller. I 1931 gikk Skagens innbyggere, sammen med prominente venner av byen inn for oppføringen av et monument på torgplassen til ære for Jyllands fiskere og livbåtfører. Anne Marie Carl-Nielsen ble engasjert, og reiste en tre meter høy bronseskulptur av en livbåtfører som står og holder en livline. Monumentet ble utstilt på Den Frie Udstilling i København våren 1931, før en pengeinnsamling muliggjorde transport sjøveien for monumentet, som sto ferdig i Skagen 10. november 1932. I oktober 1938 slo lynet ned i Skagens Badehotel, og rammet fløyen med salong og musikkrom. Under andre verdenskrig ble hotellet tatt over av tyske soldater, fram til det ble revet i 1943.

Geografi 

Skagen er Danmarks nordligste by, beliggende 41 km nord for Frederikshavn, 108 km nordøst for Aalborg, samt 226 km langs veinettet nordøst for Aarhus. Skagen har navnet fra halvøyen som ligger mellom Skagerrak og Kattegat. De eldste områdene av byen ligger langs den sydlige kyststripen, Sønderstrand. Højen ligger ved Nordstrand på vestsiden. Vesterby og Østerby er karakteristiske for sine små hus langs havnen, samt smale gater. Den danske riksveien Primærrute 40 går fra Skagen til Frederikshavn.

Halvøyen Skagens Odde grenser mot Ålbæk Bugt og Kattegat i øst, og Tannis Bugt og Skagerrak i vest. Området kan beskrives som malerisk og idyllisk, med sine små gule hus med røde taksten langs kystlinjen. Naturlandskapet ble i vesentlig grad formet av ørkenspredning i det 18. og 19. århundre. Problemer med vandrende sanddyner og ørkenspredning ble tatt hånd om mot slutten av 1800- og begynnelsen av 1900-tallet ved beplantning av gress, busker og bartrær. Det er fortsatt to vandrende sanddyner igjen, den ene kjent som Råbjerg Mile. Skagen er Danmarks nest mest solrike by, og har gjennomsnittelig 233 timer med sol i feriemåneden juli, mot Bornholms Østerlars' 222 timer.

Se også 
 Skagen kommune
 Skagenmalerne

Referanser

Litteratur 
 Lonely Planet: Denmark, Lonely Planet, 2005. ISBN 978-1-74059-489-9 
 Svanholm, Lise: Northern Light: The Skagen Painters, Gyldendal A/S, 2004. ISBN 978-87-02-02817-1 
 Folsach, Birgitte von; C. L. Davids fond og Samling: By the light of the crescent moon: images of the Near East in Danish art and literature, 1800–1875, David Collection, 1996. ISBN 978-87-89384-39-9

Eksterne lenker 
 
 Toppen af Danmark – Skagen Turistforening

Skagen